પોતાની સામે આશ્ચર્યથી તાકી રહેલાં વિજય અને વીણાને એણે કહ્યું. "મેં અને પુનિતાએ નક્કી કરી લીધું છે કે પપ્પાજી હવે અમારી સાથે જ રહેશે." તદ્દન શાંત અને સંયત અવાજે એણે સમજાવ્યું. "તમારો ઑફિસ જવાનો સમય થવા આવ્યો છે એટલે પ્લીઝ, ચા-કૉફીની ફોર્માલિટીની પણ જરૂર નથી. રિક્ષા ઊભી જ રખાવી છે. વડીલ તૈયાર થઈ જાય એટલે પાંચ મિનિટમાં અમે નીકળી જઈશું." એ બંનેના ચહેરા પરની અવઢવ પારખીને એણે ઠંડકથી ઉમેર્યું. "પરિસ્થિતિ શું છે એ તમે જાણો છો અને મને પણ પુનિતાએ વાત કરી છે. એટલે વડીલ અમારી સાથે રહેશે એ નક્કી છે. એ મુદ્દે ચર્ચા કરીને મનદુ:ખ ઊભું નથી કરવું. અમારે ત્યાં એ કંટાળશે અને કહેશે ત્યારે કલાકમાં પાછા મૂકી જઈશ."